Der var mangler i undersøgelsen, da Politiken søndag skrev om en meningsmåling, som viste, at danskerne mener, at medierne har for meget magt.

På spørgsmålet om, hvem der har for meget magt i Danmark, kunne respondenterne blandt andet svare ’medierne’, ’politikerne’ og ’EU-toppen’. Men to svarmuligheder, som Politiken havde bedt Megafon om at inkludere, var gledet ud. Det drejede sig om ’erhvervslivets top’ og ’embedsværket’.

Megafon har nu udført en ny måling for Politiken, hvor alle svarmulighederne er med. Målingen viser, at de nye svarmuligheder ikke ændrer på, at medierne er den gruppe, flest peger på, både når de bliver spurgt, hvem der har størst magt, og hvem der har for meget magt.